google/wiki40b huggingface dataset:
Pseudodinoptera

Utseende

En middelsstor, noe kraftig, blankt svart trebukk med mørk bronseaktig metallglans. Oversiden er kraftig og nokså tett punktert. Antennene er tynne, litt over halvparten så lange som kroppen. Pronotum er mer eller mindre tønneformet. Dekkvingene er jevnbrede med markerte "skuldre". Beina er middels lange og slanke.

Levevis

De fleste av artene har larver som utvikler seg under barken på nylig døde trær. Fordi utviklingstiden gjerne er forholdsvis kort kan de også gjøre seg nytte av nyfelt tømmer. De voksne billene er livlige dyr som løper raskt og gjerne flyr i solskinn om våren. De besøker gjerne blomster.

Utbredelse

Arten lever i Kaukasus.
Mick Glossop

Biografi

Glossop hadde bakgrunn fra små bandprosjekter og et kortvarig universitetsopphold innen elektronikk da hans musikalske karriere startet. I 1970 ble han forespurt om å være assisterende lydtekniker i  Wessex Studios under innspillingen av «Lizard», som var det tredje i rekken av King Crimson. Etter denne jobben var han assisterende lydtekniker på flere innspillinger av The Moody Blues, Georgie Fame, Alan Price og Stevie Wonder før han omsider flyttet til Nova Studios i Marble Arch i 1972. Her fortsatte han med samme jobb med band og artister som Joe Cocker, The Sweet, Paul Ryan, Jade Warrior og Billie Davis for etterhvert å bli forfremmet til lydtekniker.
I 1973 fikk Glossop tilbud om et års engasjement som lydtekniker i Montréal, hvor han ble kjent med den franske delen av musikkindustrien. Som følge av dette fikk han i 1974 et tilbud fra det fransk–canadiske bandet Offenbach om å mikse musikken på deres dokumentarvideo fra Frankrike, som var regissert av den kjente franske regissøren Claude Faraldo. I 1975 var han tilbake i Europa og ble siden tilbudt jobben som lydteknikersjef hos Virgin Records og deres studio  The Manor i Oxfordshire. 
Etter ombyggingen av studioet fikk han muligheten til å arbeide med Mike Oldfield, Mott The Hoople, Kiki Dee, David Bedford, Tangerine Dream og Gong, noe som siden ledet han til arbeider med Van Morrison og Frank Zappa. Gjennom Peter Bardens, som var en tidligere keyboardist i Van Morrison, ble han også forespurt om å være medprodusent i Camels utgivelse «Breathless» i 1978.
Året etter dro Glossop til det nybygde studioet The Townhouse i London, som på den tiden ble regnet som et av verdens beste innspillingsstudio. I 1980 forlot likevel Virgin Records og startet som frilanser hvor han arbeidet med flere prosjekter som blant andre 15 album med Van Morrison,  utgivelsen «Joe’s Garage» av Frank Zappa, fire album med Lloyd Cole, «Magic» av Ian Gillan, «Making Contact» av UFO, «The Whole Of The Moon» og «This Is The Sea» av The Waterboys, «Never Loved Elvis» og «The Size Of A Cow» av The Wonderstuff, nummer én–singelen, «Dizzy» av samme gruppe, og «The Happy Club» av Bob Geldof. Som følge av suksessen fra disse utgivelsene har Glossop anskaffet sitt eget studio hvor han har jobbet siden. Innen filmindustrien har Glossop for øvrig vært musikkansvarlig for filmen «The 51st State», med Samuel L. Jackson i hovedrollen.
Antonigade (København)

Antonigade er en gate i Københavns indre by, som i middelalderen gikk under navnet Lille Pilestræde. 
Navnet har gaten etter Antonistræde, navngitt etter to bebyggede parseller, som lå omtrent hvor hjørneeiendommen Silkegade 6-8 ligger i dag (Bikuben). Disse tilhørte frem til reformasjonen antonitterklosteret i Præstø, en avlegger av Mårkær kloster.
Da gaten ble utvidet på 1800-tallet, kom den nåværende navneformen i bruk. I gaten skal det på 1800-tallet ha bodd dreiere og børstenbindere. Antonigade nr. 3 og 7 er begge oppført før 1712, men siden ombygget. Den senere stadsarkitekt Hans Wright (1854–1925) tegnet en politistasjon i nr. 11, som var virksom frem til 1990-91, hvoretter bygningen ble ombygget til kontorer.
Willie Ormond

Spillerkarriere

Ormond ble født i Falkirk, men signerte profesjonell kontrakt for Hibernian i november 1946 fra Stenhousemuir, klubben i hans oppvekstby Larbert. For det meste spilte Ormond på venstrevingen for Hibs over en femten år lang periode. Han var en av "The Famous Five", den berømte angrepslinjen til Hibernian og Skottland på 1950-tallet, som regnes som et av de beste angrepene noensinne i skotsk fotball. (De andre var Bobby Johnstone, Lawrie Reilly, Gordon Smith og Eddie Turnbull.) Hver for seg scoret de over 100 mål for klubben, og Ormond scoret totalt 193 mål for Hibs. I løpet av spillerkarrieren vant han det skotske ligamesterskapet tre ganger med Hibernian og spilte seks ganger for Skottlands landslag. Han var den siste av Famous Five til å forlate Hibs, da han i 1961 signerte for den store klubben nær hjemstedet, Falkirk.

Managerkarriere

Etter at Ormond la fotballskoene på hylla, ble han assistentmanager for Falkirk. I 1967 ble han utnevnt til manager for St. Johnstone. Han ledet klubben til ligacupfinalen i 1969 og ble nummer tre i ligaen en sesong, foran Rangers, og tok laget til Europacupen for første gang, noe som var en stor prestasjon for et lag utenfor de store byene i Skottland. Ormonds bidrag til klubben ble tydelig da St. Johnstone oppkalte South Stand på det nye stadionet McDiarmid Park etter ham.
Da det skotske fotballforbundet ønsket en ny landslagssjef som var i stand til å gi dem stabilt gode resultater etter at Tommy Docherty forlot stillingen, ble Ormond et naturlig valg og han ble utnevnt i 1973. Han overtok en svært talentfull spillerstall og ledet dem til VM i fotball i Vest-Tyskland i 1974. Selv om Skottland ikke tapte en eneste kamp og dro hjem fra Tyskland som det eneste ubeseirede laget i turneringen, ble de utslått etter innledningsspillet. Dette er faktisk det beste resultatet som Skottland har oppnådd noen gang i et VM i fotball.
Senere ble mindre brudd på reglementet fra enkelte spillere utslagsgivende og SFA mente etter fire år med Ormond som landslagssjef at de ønsket en mer kraftfull og karismatisk leder. I mai 1977 trakk Ormond seg som landslagssjef og ble utnevnt til manager for Hearts – erkerivalene til hans gamle klubb, Hibs. Mange av supporterne til Hearts var mindre fornøyde med utnevnelsen, pga. Ormonds bakgrunn, men han vant snart deres støtte, før han fikk sparken i 1980. Han dro da videre til Hibernian som assistent for Eddie Turnbull, sin gamle spillerkollega fra Hibs på 1950-tallet. Da Turnbull trakk seg som manager, tok Ormond over som manager for Hibs en kort periode. Helsen hans var imidlertid ikke god, og den tvang ham til å si opp stillingen kort tid etterpå.

Privatliv

Hans bror Gibby spilte også profesjonell fotball i Skottland, for nonamatørlaget Cowdenbeath på midten av 1960-tallet. En annen bror, Bert Ormond, emigrerte og representerte New Zealand på internasjonalt nivå i 1962.
Carrer Gran de Gràcia

Carrer Gran de Gràcia er hovedgata i distriktet Gràcia i Barcelona. Den er ei handlegate som har vært sentrum for distriktets kommersielle område helt siden Gràcia var en egen by (som det var fram til 1897). Gata strekker seg fra vestsida av Passeig de Gràcia til Plaça Lesseps.
Li Shifeng

2017

Li deltok i Junior-VM i badminton 2017, der han var med på det kinesiske laget som vant mix-lagkonkurransen. Individuelt ble han slått ut i fjerde runde, av Lakshya Sen fra India.

2018

Han deltok i Juniorasiamesterskapet i badminton 2018, der Kina vant mix-lagkonkurransen. Individuelt ble han slått ut i kvartfinalen, der han tapte for Lakshya Sen.
Li deltok i badminton under Sommer-OL for ungdom 2018. Der fikk han gull individuelt, etter at han vant finalen 2-0 over Lakshya Sen. Han deltok også på det sammensatte laget Gamma som kom på femteplass i mix-lagkonkurransen.
Wang Zicheng

Wang Zicheng var katolsk biskop av Lixian i Hunan i Folkerepublikken Kina.
Den 8. desember 1987 ble han ordinert til biskop av Lixian – uten pavelig mandat – av biskop Joseph Zong Huaide av Jinan.
Meshrano Jirga

Meshrano Jirga (pashto: مشرانوجرګه, De eldres hus) er overhuset (senatet) i Afghanistans tokamrede nasjonalforsamling, sammen med Wolesi Jirga («folkets forsamling» eller underhuset) som er hovedforsamlingen.
Overhuset har 102 medlemmer. En tredjedel av disse (34) velges av distriktsrådene (én per provins) for tre år av gangen, en tredjedel (34) velges av provinsråd (én per provins) for fire år av gangen, og en tredjedel (34) utpekes av presidenten for en periode på fem år. Imidlertid ble valget for distriktsrådene ikke avholdt under parlamentsvalget i 2005. Som sådan utpekte hvert provinsråd også en av sine valgte medlemmer til å tiltre midlertidige seter i huset inntil valg for distriktsrådene er holdt. Halvparten av presidentens utpekte må være kvinner, to må representere funksjonshemmede og svaksynte, og to må tilhøre kuchi-folket.
Meshrano Jirga har en større rolle som rådgiver enn som en lovgivende instans. Likevel har huset noe vetorett.

Reserverte plasser for kvinnelige representanter

Etter å ha vært fraværende fra beslutningsprosessen i århundrer entret afghanske kvinner for første gang den politiske arenaen i 2001, etter Taliban-regimets fall. Innføringen av en bestemmelse om reserverte plasser i Loya jirga i 2002, som ble holdt i nød og som bestemte at 10 % av de i alt 1 600 plassene var reservert for kvinner, hadde grunnlaget for kvinnelig deltakelse i parlamentet blitt lagt.
Den nye afghanske grunnloven av 2004 sikret reserverte plasser for kvinner og minoriteter i begge husene i parlamentet. I parlamentsvalget 2005 vant afghanske kvinner 89 seter. Ifølge Den interparlamentariske union holdt kvinner i 2009 67 seter (27,7 %) i Wolesi Jirga (underhuset) og 22 (21,6 %) i Meshrano Jirga (overhuset). Denne kvinnelige representasjonen er større enn verden gjennomsnitt på 18,5 %, samt større enn gjennomsnittet i USA på 16,8 % for «The House» og 15,4 % for Senatet.
Aphelinis

Beskrivelse

Middelsstore, kraftige, litt matte, brunspraglete gullbasser. Oversiden er nokså kraftig punktert. Hver dekkvinge har to brede lengdekjøler.

Utbredelse

Slekten er utbredt i sentrale deler av Afrika (Den Den demokratiske republikken Kongo, Kamerun, Den Den sentralafrikanske republikken, Tanzania).
Natalia Czerwonka

Karriere

Czerwonka debuterte i verdenscupen for senior i november 2007 i Salt Lake City på 500m i b-gruppa og var også med på de andre distansene i samme stevne. 
På Tor Blonie i Sanok innehar hun for tiden banerekordene på 500m (3. jan 2010), 1000m (3. jan 2010), sprint firkant (3./4. jan 2010) og mini firkant (4./5. des 2010) for damer. Hun har også de nåværende banerekordene på 5000m (17. jan 2010), 2x500m (18. des 2010) og liten firkant (16./17. jan 2010) på Tor Cos i Zakopane. Czerwonka hadde også en tid banerekordene på Tor Pilica i Tomaszów Mazowiecki på 500m (9. feb 2008) og 1000m (23. nov 2008).
Hun deltok på 1500m med en 36.-plass og var ubenyttet reserve på lagtempolaget som tok bronse i vinter-OL 2010, og ble etter OL i Vancouver 2010 tildelt Ordenen Ridderkors av Polonia Restituta for fremragende prestasjoner i idrett og aktiviteter for å fremme og spre ideen om OL.
Til siste åndedrag (1960)

Til siste åndedrag  (originaltittel: À bout de souffle) er en fransk dramafilm fra 1960, regissert av Jean-Luc Godard. Filmen som var Godards første langfilm er blant filmene som regnes som den nye franske bølge.
Båndet vårtannspinner

Utseende

En middelsstor (vingespenn 39 – 49 mm) spinner med tynt skjellkledte, noe gjennomsiktige vinger. Hodet er ganske lite, antennene er nesten så lange som halve forvingen, fjærformede hos hannen og trådformede hos hunnen. Kroppen er sylindrisk. Brystet er kledt med lange, oppstående hår og har vanligvis er trekantet, mørkere flekk i midten, men det finnes også en fargevariant der brystet er mørkebrunt med to lyse skråstriper, som hos vanlig vårtannspinner. Bakkroppen er sylindrisk og tett kledt med ganske korte, brunlige hår. Forvingen er lyst gråbrun, sjeldnere mørkt gråaktig. Den har to, oftest noe utydelige, lyse tverrbånd. Vingenes ytterkant har ganske lange hårfrynser som er vekselvis lyse og mørke, de skaper dermed inntrykk av at kanten er tannete selv om den egentlig er nokså jevn. Omtrent midt på forvingens bakkant er det en bred "tann" av bakoverrettede skjell som er mørkere enn resten av vingen. Bakvingen er samme farge som forvingen, med ett lyst tverrbånd. Larven er naken og uten kroppsutvekster, gulgrønn på oversiden og blålig grønn på undersiden.

Levevis

Båndet vårtannspinner finnes i fuktige bjørkeskoger, og larvene lever på bjørk (Betula spp.). De voksne sommerfuglene flyr ganske tidlig på våren, ofte før snøen er helt borte. I Sør-Skandinavia er flygetiden fra midten av april til begynnelsen av mai, i Nord-Sverige kan den vare til juni. De flyr om natten på netter der temperaturen er noe over 0° C, og hannene, men ikke hunnene, kommer gjerne til lys. De voksne tar ikke næring til seg og lever trolig ganske kort tid. Etter parringen legger hunnen 100 – 140 egg enkeltvis eller i små grupper på bjørkekvister oppe i trekronene. Larvene klekkes når løvet springer ut, gjerne 2 – 3 uker etterpå. Man har bare funnet larver av denne arten noen få ganger og de holder sannsynligvis til høyt oppe i trekronene. Larven er sannsynligvis utvokst rundt månedsskiftet juni – juli, den kryper da ned på bakken, spinner seg inn i en kokong og forvandler seg til en puppe, som overvintrer.

Utbredelse

Båndet vårtannspinner er en nordlig art som finnes i Mellom- og Nord-Europa fra Tsjekkia og nordover. Østover finnes den gjennom Russland til Øst-Sibir, det nordlige Kina og Japan. I Norge er den bare funnet i Sør-Norge nord til Sogn og Fjordane, men den forekommer langt nord for Polarsirkelen i Sverige og Finland og det er vel ikke usannsynlig at den også skulle finnes i Nord-Norge.
Ilja Muromets (sagn)

Ilja Muromets (russisk Илья Муромец var i russisk mytologi en helt med overnaturlige krefter og attributter, en såklt bogatyr. Han var sønn av en fattig bonde Ilja fra Murom satt hjemme inntil han ble 30 år gammel, foraktet og bespottet av alle for sin dummhet og feighet, men så tok han seg plutselig sammen og reiste til hovedstaden Kiev for å tilby Vladimir den store sin tjeneste. På veien møtte han en røver som hadde terrorisert trakten i alle sine 30 år og hadde oppnådd stor kunst i å imitere alle slags dyrelyder; han kunne skremme veifarende fra vettet ved å hyle eller knurre, men også lyde som en nattergal, og derfor ble han også kalt Nttergal. Få hadde sett ham fordi han holdt seg godt skjult i løvverket og brukte å skyte sine ofre langt borte fra sine hjemmesteder. Ilja fikk imidlertid øye på røveren i et buskas bak ni grove trestammer i en rad, skjøt ham øyeblikkelig mitdt i øyet og tok ham så til fange. Røverens kone dukket opp og tilbød ham store rikdommer i løsepenger, og parets ondsinnede sønner i sorte rustninger gjorde et veddemål på at de kunne sperre hans vei, men Ilja tok ham med seg til Kiev og overrakte røveren til kong Vladimir den store, som ble så imponert at han med det samme plasserte Ilja i fremste blant sine uredde kjemper.
Muromets' oppdrag var å beskytte sitt folk. Til sitt rådvelde hadde han utrolige krefter og dessuten en hest som kunne fly og en pil og bue med fantastiske egenskaper. Så stor var hans kapasitet at han av og til forbindes med den slaviske kamp- og lynguden Perun.
Ilja Muromets er også navnet på en symfoni, komponert av Reinhold Glière.
Hans navn ble også brukt på Russlands første store bombefly, Sikorsky Ilya Muromets
Fatezj

Fatezj (russisk: Фатеж) er en by i Kursk oblast i Russland. Den ligger rundt 45 km nordvest for Kursk. Innbyggertall: 5 710 (folketelling 2002).
Fatezj ble grunnlagt på 1600-tallet. Byrettigheter ble innvilget i 1779.
Celestine Babayaro

Klubbkarriere

Babayaro startet karrieren sin i det nigerianske laget Plateau United, før han dro til Belgia for å spille for Anderlecht i 1994. Han var også med på å vinne OL 1996 i Atlanta.
I april 1997 ble han kjøpt av det engelske laget Chelsea for £2,25 millioner pund. Det var klubbrekord for en tenåring på det tidspunktet. Mens han var i klubben vant han FA-cupen og Community Shield i 2000. I de syv årene han var der, konkurrerte han med Graeme Le Saux om venstrebackplassen, men fikk likevel over 200 kamper for Chelsea. Det var da Chelsea hentet Wayne Bridge at Babayaro mistet plassen sin på laget. Det ble kun fire Premier League-kamper i 2003/04.
I januar 2005 forlot han Chelsea til fordel for Newcastle United FC. Her etablerte han seg umiddelbart som førstevalg på venstrebacken, men var ofte plaget av skader. Den 10. desember 2007 besluttet både spiller og klubben å oppheve kontrakten. Babayaro er også den yngste debutanten i UEFA Champions League gjennom tidene, foran Alen Halilović og Youri Tielemans.

Internasjonal karriere

Celestine Babayaro var med i den nigerianske landslagstroppen i VM 2002, men gav seg med landslagsfotball etter sluttspillet, i en alder av 23. Likevel gjorde han et kort comeback under Afrikamesterskapet 2004, men han ble, i likhet med Porstmouths Aiyegbeni Yakubu, sendt hjem på grunn av manglende disiplin.
Danse mi vise, gråte min sang

Danse mi vise, gråte min sang er et dikt av Einar Skjæraasen fra hans diktsamling av samme navn (1949). Diktsamlingen var den første Skjæraasen skrev på sin egen dialekt fra Trysil. Diktet er tonesatt av Torild Goksøyr, og sangen er utgitt bl.a. av Herborg Kråkevik.
Larry Coryell

Bakgrunn

Larry Coryell gikk på Richland High School, i Richland i delstaten Washington. Der spilte han i lokale bands; The Jailers, The Rumblers, The Royals og The Flames. Han spilte også i The Checkers fra Yakima. Han flyttet så til Seattle og begynte ved University of Washington.

Karriere

Etter journaliststudier i Seattle flyttet Coryell til New York City i 1965 og ble Gábor Szabós etterfølger i Chico Hamilton Quintett. Året etter stiftet han det «psykedeliske» bandet The Free Spirits, som med Coryell og saksofonist/fløytist Jim Peppers komplekse soli ble forløpere for jazzrocken. Tre år senere slapp Coryell to soloalbum som blandet elementer fra jazz, klassisk og rock. Seint i 1969 spilte han inn Spaces, sammen med  John McLaughlin. Dette er Coryells mest kjente album, og blir av enkelte regnet som begynnelsen på 1970-tallets fusion-jazz-bølge.
I 1973 stiftet Coryell gruppa The Eleventh House, som også Randy Brecker og Alphonse Mouzon spilte i. Bandet var aktivt til 1975, og ble Coryells kommersielle høydepunkt.
Senere spilte han overveiende akustisk gitar, eksempelvis på soloalbumet Standing Ovation (1978) og i duo med Philip Catherine; Splendid (1978). Catherine og Coryell spilte også inn med Charles Mingus, og med  Stéphane Grappelli og Niels-Henning Ørsted Pedersen på albumet Young Django (1979). Sammen med McLaughlin og flamencogitaristen Paco de Lucía dannet Coryell i 1979 en trio som turnerte i Europa under tittelen Meeting of Spirits. Problemer med rusmidler førte til at han trakk seg tilbake fra trioen og ble erstattet av Al Di Meola.
Etter 1980-årene spilte Coryell igjen hovedsakelig elektrisk gitar, de senere årene i gitartrioer sammen med Badi Assad og John Abercrombie, og med Al Di Meola og Biréli Lagrène.
Mørketid (album)

Mørketid er et musikkalbum utgitt av Tungtvann i 2002.
Erza

Etymologi

Erza er et albansk og kosovisk navn med usikker betydning. Det kan være en kortform av Elisabet, som er av hebraisk opprinnelse og betyr «Gud er fullkommen».
Erza er også en engelsk form av Eruza (japansk: エルザ), den japanske formen av Elsa som er en kortform av Elisabet.

Kjente personer med navnet

Personene i listene er ordnet kronologisk etter fødselsår.
Frederik Vinding Kruse

Liv

Vinding Kruse ble cand. jur. fra Københavns Universitet i 1905 og fortsatte studiene i England og Tyskland fra 1909 til 1911. I 1913 fikk han doktorgraden for en avhandling om arbeidsrett og ble året etter utnevnt til professor i rettsvitenskap ved universitetet. Han beholdt denne stillingen til han gikk av i 1950.
Han var far til juristen Anders Vinding Kruse (1921–1995).
Vinding Kruse var en av sin tids fremste danske jurister. Hovedverket hans er det fire bind store Ejendomsretten (1929–33), som også delvis ble oversatt til engelsk og tysk. Av den danske justisministeren fikk han i oppdrag å utarbeide forslag til ny lov om tinglysning, som ble vedtatt i 1926.
Vinding Kruse var politisk svært konservativ, og var i mellomkrigstiden kritiker av parlamentarismen. I april 1940, etter den tyske okkupasjonen av Danmark, deltok han i forhandlinger med den tyske gesandten Cecil von Renthe-Fink om å delta i et forretningsministerium, men valgte å avslå.
Vinding Kruse var i 1926 formann i bedømmelseskomiteen som forkastet Alf Ross' doktoravhandling Theorie der Rechtsquellen. Dette la grunnen for et livsvarig fiendskap. I juni 1945 beskyldte Ross Vinding Kruse offentlig for å være nazist fordi han hadde forhandlet med von Renthe-Fink i april 1940.
Alle sammen sammen

Alle sammen sammen er en norsk komiserie som har gått på NRK Super siden 2014. Handlingen går ut på at at det er to familier som må leve sammen i et stort hus, og det går ikke alltid så bra å bo så mange sammen. Sjangeren er komedie, og seriens grunnprinsipp og karakterer kan minne den amerikanske serien En moderne familie.
Matt Holland

Spillerkarriere

Holland startet sin karriere i 1992 hos West Ham United, men klarte ikke å slippe til på førstelaget gjennom sine tre år i klubben. I januar 1995 dro han derfor nedover i seriesystemet til sørkyst-klubben Bournemouth, hvor han fikk over 100 seriekamper og 18 scoringer i tillegg til å inneha kapteinsbindet. Sommeren 1997 meldte han overgang til Ipswich Town på en overgangssum verdt 800 000 pund.
Hos Ipswich ble han også utnevnt til lagkaptein og ledet klubben mot opprykk til Premier League i 2000. Ved hans første sesong i den øverste divisjonen ledet han klubben til en respektabel femteplass, noe som gav en plass i UEFA-cupen. Sesongen etter endte med nedrykk for Ipswich, men Holland fortsatte i klubben og spilte 258 seriekamper i løpet av sin periode.
Etter at Ipswich ikke klarte å rykke opp igjen i 2003 dro Holland videre tilbake til Premier League og klubben Charlton Athletic på en overgang verdt opprinnelig 750 000 pund. Også i Charlton Athletic ble han tildelt kapteinsbindet, men her allerede i sin første sesong for klubben. Holland spilte over 190 seriekamper frem til 2009, da han la opp som aktiv fotballspiller. I tiden etter at han la opp har Holland fungert som ekspertkommentator for både BBC, ESPN, Sky Sports og RTÉ.

Internasjonal karriere

Holland fikk sin debut for Irland i 1999. Han ble tatt ut i troppen til VM i fotball 2002 av landslagstrener Mick McCarthy, hvor han spilte samtlige av Irlands kamper og scorte Irlands første mål i den innledende kampen mot Kamerun. Etter at Irland ikke lyktes med å kvalifisere seg til VM i fotball 2002 la han opp som landslagsspiller, og endte ved det opp med 49 landskamper og fem mål.
Beale Air Force Base

Beale Air Force Base er en flystasjon tilhørende det amerikanske flyvåpenet. Den ligger 10 km øst for Marysville i California, i Yuba County. Nå brukes basen av 9th Reconnaissance Wing som har stasjonert U-2- og RQ-4 Global Hawk-fly der.
Flystasjonen er oppkalt etter brigadegeneral Edward Fitzgerald Beale.